স্বরাষ্ট্র মন্ত্রক
ব্যুরো অফ পুলিশ রিসার্চ অ্যান্ড ডেভলপমেন্টর ৫১তম প্রতিষ্ঠা দিবস উপলক্ষ্যে নতুন দিল্লিতে আয়োজিত অনুষ্ঠানে প্রধান অতিথি কেন্দ্রীয় স্বরাষ্ট্র ও সহযোগিতা মন্ত্রী শ্রী অমিত শাহ
নতুন দিল্লি, ৪ সেপ্টেম্বর, ২০২১
কেন্দ্রীয় স্বরাষ্ট্র ও সহযোগিতা মন্ত্রী শ্রী অমিত শাহ নতুন দিল্লিতে ব্যুরো অফ পুলিশ রিসার্চ অ্যান্ড ডেভলপমেন্ট  ৫১তম প্রতিষ্ঠা দিবস উপলক্ষ্যে আয়োজিত অনুষ্ঠানে প্রধান অতিথি হিসাবে উপস্থিত ছিলেন। দপ্তরের প্রতিমন্ত্রী শ্রী নিত্যানন্দ রাই, স্বরাষ্ট্র সচিব, গোয়েন্দা শাখার নির্দেশক, বিপিআরএন্ডডি –র মহানির্দেশক, সশস্ত্র পুলিশ বাহিনীগুলির কর্ণধাররা অনুষ্ঠানে উপস্থিত ছিলেন। কেন্দ্রীয় স্বরাষ্ট্র মন্ত্রী দেশে শ্রেষ্ঠ পুলিশ ট্রেনিং ইনস্টিটিউটকে সম্বর্ধিত করেন। এছাড়াও ২০২০র টোকিও অলিম্পিকে রৌপ্য পদক জয়ী শ্রীমতী এস মীরাবাই চানুকেও স্বরাষ্ট্র মন্ত্রী সম্বর্ধিত করেন।
কোভিড – ১৯ মহামারীর মধ্যেও পুলিশ বাহিনীর ভূমিকা প্রধানমন্ত্রী থেকে দেশের ছোট ছোট শিশুরা পর্যন্ত প্রশংসা করেছে। প্রধানমন্ত্রী শ্রী নরেন্দ্র মোদী পুলিশ বাহিনীর যে সব সদস্য দেশের জন্য কাজ করছেন, তারা সহ অন্যান্যদের প্রতি কৃতজ্ঞতা জানাতে হেলিকপ্টারের সাহায্যে পুষ্প বৃষ্টির ব্যবস্থা করেছেন। পুলিশ বাহিনীর ভূমিকাকে স্বীকৃতি দিয়ে এই প্রথম তাদের প্রতি শ্রদ্ধা জানানো হয়। ৫১ বছর নিজের প্রাসঙ্গিকতা বজায় রাখা অত্যন্ত গুরুত্বপূর্ণ একটি কাজ এবং বিপিআরএন্ডডি সেই কাজটি করে এসেছে। এই সংস্থা ছাড়া উন্নত মানের পুলিশের কাজ করা সম্ভব নয় বলে শ্রী শাহ মন্তব্য করেছেন। যে কোনো সঙ্কটের মোকাবিলায় আইন শৃঙ্খলা বজায় রাখার প্রতি বিশেষ গুরুত্ব দেওয়া হয়। তাই সমস্যার সমাধানের সঙ্গে আইন শৃঙ্খলাকে যুক্ত করার প্রয়োজন। নচেৎ আইন শৃঙ্খলার পরিস্থিতির অবনতি ঘটে। ৫১ বছর ধরে আইন শৃঙ্খলার বিষয়ে বিপিআরএন্ডডি সব রাজ্যগুলির সঙ্গে যোগাযোগ রেখে চলেছে।
কেন্দ্রীয় স্বরাষ্ট্র মন্ত্রী বলেছেন, গণতন্ত্র আমাদের স্বভাবজাত। ব্যক্তি বিশেষের স্বাধীনতা গণতন্ত্রের মূল কথা, যা আইন শৃঙ্খলার সঙ্গে সম্পর্কিত। আইন শৃঙ্খলা ব্যতিরেকে গণতন্ত্র সাফল্য অর্জন করতে পারে না। দেশের ১৩০ কোটি মানুষ তাঁদের দক্ষতা এবং বুদ্ধির মাধ্যমে নিজেদের উন্নতি ঘটানোর সুযোগ পেয়েছেন। দেশ, ১৩০ কোটি মানুষের উন্নয়নে উপকৃত হয়েছে, এটিই গণতন্ত্র। দেশের বিভিন্ন অংশে মানুষ যখন উৎসবে মেতে ওঠেন, আমাদের পুলিশ বিভাগের কর্মীরা সেই সময় তাদের দায়িত্ব পালন করেন। গত ৭৫ বছরে কর্তব্য পালন করতে গিয়ে ৩৫ হাজার পুলিশকর্মী শহীদ হয়েছেন। তাঁদের নিষ্ঠার প্রতি শ্রদ্ধা জানাতে প্রধানমন্ত্রী দিল্লিতে পুলিশ স্মারক নির্মাণ করেছেন। এর মধ্য দিয়ে ৩৫ হাজার শহীদকে দেশ সশ্রদ্ধ চিত্রে স্মরণ করছে।
দেশজুড়ে মহামারীর সময়ে কাশ্মীর থেকে কন্যাকুমারী, দ্বারকা থেকে আসাম পর্যন্ত পুলিশ বাহিনীর সদস্যরা অভূতপূর্ব কাজ করেছেন। তাঁদের এই কাজকে স্বীকৃতি দেওয়ার প্রয়োজন আছে। এর জন্য একটি ডকুমেন্টারি তৈরি করা প্রয়োজন। বিপিআরএন্ডডিও পুলিশের ভাবমূর্তি উজ্জ্বল করতে বিশেষভাবে সক্রিয় হওয়া প্রয়োজন। সমস্ত রাজ্য সরকারগুলির সঙ্গে এক যোগে এর জন্য় বিশেষ পরিকল্পনা গ্রহণ করতে হবে। পরিস্থিতি অনুযায়ী এই সংস্থার কাজের ধারা বদলাতে হবে। তাই যে কোনো পরিস্থিতির পর্যালোচনা করে আমাদের পুলিশ বাহিনীকে সেই অনুযায়ী প্রস্তুত করার কাজটি এই প্রতিষ্ঠানকে করতে হবে। তাই প্রশিক্ষণের ক্ষেত্রে আধুনিকীকরণ এবং সশস্ত্র পুলিশ বাহিনীর দক্ষতা বৃদ্ধির বিষয়টি নিশ্চিত করতে হবে। বিট ব্যবস্থার উন্নতি ছাড়া পুলিশের মূল কাজ করা সম্ভব নয়। তাই বিট ব্যবস্থার পুনর্প্রচলন এবং আধুনিকীকরণের প্রয়োজন।
শ্রী শাহ বলেন, দেশের অভ্যন্তরীণ নিরাপত্তার জন্য মোদী সরকার, বিভিন্ন উদ্যোগ নিয়েছে। জম্মু-কাশ্মীরে সংবিধানের ৩৭০ ও ৩৫এ ধারা বিলোপ করা হয়েছে। ফৌজদারী অপরাধ বিধি, সাইবার নিরাপত্তার সংস্কার এবং অন্যান্য় বিভিন্ন সিদ্ধান্ত গ্রহণের মাধ্যমে ন্যূনতম সরকার সর্বোচ্চ প্রশাসনের মাধ্যমে তা পূরণ হবে। জাতীয় তদন্তকারী সংস্থা আইনের সংশোধন, অস্ত্র আইনের পরিবর্তন, ইউএপিএ-র সংশোধন, মাদক চোরাচালানের বিরুদ্ধে কঠোর ব্যবস্থা নেওয়া হচ্ছে। সরকার উত্তর – পূর্বাঞ্চলের বিভিন্ন গোষ্ঠীর সঙ্গে শান্তি চুক্তি স্বাক্ষর করেছে। এনএলএফটি, ব্রু উদবাস্তু সমস্যার সমাধান, বোড়ো শান্তিচুক্তি এবং কার্বি অংলং চুক্তি স্বাক্ষর করা হয়েছে।
প্রধানমন্ত্রী শ্রী নরেন্দ্র মোদীর নেতৃত্বে ভারতীয় অর্থনীতিকে ৫ লক্ষ কোটি মার্কিন ডলারের সমতুল অর্থনীতিতে পরিণত করার জন্য দেশের অভ্যন্তরীণ নিরাপত্তার ক্ষেত্রে আগামী দশক অত্যন্ত গুরুত্বপূর্ণ। এর জন্য বেশ কিছু সংস্কার গ্রহণ করা হয়েছে, যেগুলি বাস্তবায়নে আমাদের এগিয়ে যেতে হবে
CG/CB/SFS
(Visitor Counter : 125